
			Del 1

			Farvel

		

	
		
			1. Märtha

			April 1940

			Om bare radioen kunne være stille.

			Märtha la fra seg strikketøyet og bøyde seg frem, tok av seg først den ene skoen, så den andre, og viftet frydefullt med tærne. Olav satt i lenestolen ved siden av og leste avisen. Lenger borte i huset hørtes barnas glade stemmer og Vimsas bjeffing. Märtha konsentrerte seg om lydene, lukket øynene og nøt øyeblikket. Her og nå hadde hun alt. Hun var sammen med familien sin, i hjemmet de hadde skapt seg, i et fredelig Norge. I dette øyeblikket var livet alt hun noen gang hadde ønsket seg. Likevel var hun på gråten. For hvis hun skulle ha full tilgang til den brusende lykken, måtte hun også erkjenne det andre, det som sa at ingenting varer evig. Det vakre var som en fugleunge dekket av dun, som så altfor lett kunne falle ut av redet, eller bli revet i filler.

			Hun skjøv mørket fra seg, trakk de lange beina oppunder seg og tok imot puten Olav rakte henne. Han kommenterte ikke skoene, men kastet et blikk på dem. Märtha tippet i sitt stille sinn at han kom til å sette dem pent sammen, eller i det minste si noe om hvor skjødesløst de var kastet på gulvet, men han blunket bare til henne før han fortsatte å lese avisen.

			Hun dyttet puten inn bak ryggen. Den harde sofaen med de polerte tredetaljene var en hun selv hadde sett seg ut for åtte år siden, og selv om den kunne vært mykere, var den en favoritt. Da de kjøpte den, hadde den symbolisert starten på deres nye liv. Skaugum var endelig klar til å ta imot dem etter brannen, og de flyttet inn med to år gamle Ragnhild og nyfødte Astrid.

			Denne delen av huset, disse rommene, var deres. Her hadde de funnet seg et fristed fra kongelige plikter og offentlige opptredener.

			Representasjonsdelen av huset hadde helt motsatt funksjon. Det var arbeidsplassen deres, og det kunne aldri falle Märtha inn å sparke av seg skoene der. Der skuet malerier av forfedre fra de engelske, danske og svenske konge­husene ned på de besøkende fra tunge rammer, og møblene foran den store peisen var valgt for å imponere og ta seg ut på bilder. Men her, i den private delen, fikk de lov til å være seg selv. Her hadde de satt sitt eget preg på rommene, med stilrene, lette møbler som lot luften strømme fritt.

			Om hun bare hadde sluppet radioen.

			En strime av sol falt over teppet, og utenfor sang svarttrostene i aprilkvelden. Det raslet da Olav bladde, og Märthas strikkepinner klirret mot hverandre igjen mens raggsokken tok form mellom hendene hennes. Men ingenting overdøvet radioen på det lave sidebordet; de samme skremmende rapportene om og om igjen.

			En bekymringsrynke dukket opp i Olavs høye panne. Skyldtes den radiosendingen, eller artikkelen han leste? Ved nærmere ettertanke hadde den nok vært der allerede da hun kom hjem i ettermiddag.

			Han var 36 år gammel, to år yngre enn henne, bredskuldret og rakrygget som i sin ungdom. Friluftsliv og sport holdt ham i god form, og de fine linjene som årene hadde meislet ut rundt øynene hans, ga bare ansiktet mer karakter, gjorde det klokere og mer voksent.

			Varmen spredte seg i brystet. 

			Mannen hennes.

			Det smalt da Olav bladde om og trakk i sidene for å rette ut avisen. Den skjulte ham nesten helt, men nå og da ga han fra seg et «hm», eller han brettet ned avissiden for å møte blikket hennes.

			Det fantes en tid da han ikke ville ha gjort det, da han ville ha latt avisen bli en av de mange murene han gjemte seg bak. Men alt hadde forandret seg med fjorårets USA-reise. Den hadde vært det vendepunktet ekteskapet deres så sårt trengte.

			Märtha forsto at det ikke var lett å være kronprins. Det er få andre jobber som krever at du må vente det meste av ditt voksne liv før du kan tiltre stillingen, og frem til da har du sverget å adlyde faren din. Og ikke nok med det, selve premisset for ansettelse er at faren dør. Det var ikke rart at Olav hadde slitt med rollen sin, men reisen til USA ga ham en mening med tilværelsen, og med den fulgte en ny trygghet.

			Kroppen myknet ved tanken på månedene de hadde tilbrakt på reise sammen. De hadde besøkt verdensutstillingen i New York, møtt USAs president og hans kone, og reist i de norskamerikanske områdene. De hadde fått kjenne styrken i norskamerikanernes støtte til konge­familien, oppleve storslått natur og enorme byer. Olav, som var vant til å stå i skyggen av sin far, hadde blomstret i hans fravær. I USA var det han som hadde hatt den viktigste oppgaven.

			Tenk at hun først ikke hadde hatt lyst til å reise i det hele tatt. Hun hadde gruet seg til å krysse Atlanteren når verden var så urolig. Og å være borte fra barna så lenge? Når Harald var så ung? Men alt hadde gått bra, og nå var hun uendelig glad for alt hun og Olav hadde delt. De hadde fått en ny sjanse til å leve lykkelig, og de hadde grepet den.

			De var lykkelige.

			Akkurat nå. I dette øyeblikket. 

			Olav så opp fra avisen. 

			«Går det bra?»

			Hun trakk på skuldrene, men han strakte hånden mot henne og ga henne sitt skjeve smil. Glimtet i de lyse, blågrå øynene var uimotståelig. Märtha la strikketøyet til side, lot seg bli dratt opp fra sofaen og sank ned på fanget hans.

			«Jeg må si jeg foretrekker silke fremfor ull», sa han og strøk henne over leggen.

			«Vil du sende silkestrømper til soldatene?» utbrøt hun påtatt forferdet. «Tror du ikke ullsokker er bedre i kulden?»

			«Ikke si det.» Han klemte til rundt beina hennes. «Jeg blir varm som bare det av strømpene dine.»

			Hun lo og kysset ham på kinnet.

			«Jeg som hadde tenkt å kjøpe noen i nylon, de er moderne og praktiske.»

			«Ikke gjør det, er du snill. Nylon er absolutt bedre enn rayon, men ingenting slår silke.»

			Småpraten deres var behagelig beroligende for øyeblikket, men forflytningen til Olavs fang brakte henne enda nærmere radioen. Märtha gjorde et siste forsøk på å ignorere den. Hun ville legge dagens hendelser bak seg, holde fast ved det vakre og beskytte det. Men det var umulig å skjerme seg mot det radioen rapporterte:

			To allierte hadde trosset Norges nøytralitet.

			England og Frankrike hadde lagt ut miner i norske farvann.

			Tanken på minene som fløt utenfor kysten deres, ga et fysisk ubehag. Kanskje var det sånn også for Olav, for hånden hans var blitt liggende urørlig på leggen hennes.

			«Hva tror du kommer til å skje?» spurte hun. «Har Sverige sagt noe?»

			«Vi må ta det med ro», sa Olav. «Norge må trå forsiktig. Vi vil ikke havne i krig med England.»

			Hans alvor speilte hennes, men de var også hverandres ro. Hun la hånden mot det varme kinnet hans, ru som alltid så langt på kveld.

			Han møtte blikket hennes og sa: «Uansett hva som skjer, skal vi gå gjennom det sammen.»

			De hørte et kremt fra døråpningen, og barnepiken Svea kom inn sammen med Harald. Den tre år gamle gutten som en dag skulle bli konge, hadde farens blonde hår. Han var kledd i en pysjamas som var for stor, og gned seg i øynene.

			«Vi tenkte vi skulle si god natt», sa Svea og smilte sitt sjenerte smil, nøye med å ikke la den skjeve tannen komme til syne. 

			Hun var like høy som Märtha, men magrere, og det var som om hun ble ekstra beinete blant andre voksne, spiss og utilnærmelig. Men hun var vidunderlig med barna. Sammen med dem slappet hun av.

			Olav bøyde seg ned for å ta imot Harald idet han kom løpende, plasserte gutten på fanget og klemte ham.

			«God natt, min sønn.»

			Klemmen varte lenger enn vanlig, men hvis Harald merket at noe var annerledes, viste han det ikke. Så snart Olav hadde satt ham ned på gulvet igjen, gikk han bort til kurven med strikkesokker, plukket opp en og stakk hånden inn i den.

			«Hvorfor lager du ikke ruter på dem?» spurte han. 

			«Fordi jeg vil strikke mange på kort tid.» 

			«Men hvorfor strikker du så mange?»

			«Det har jeg jo forklart», sa Märtha. «Det er fordi vi skal gi dem til soldatene.»

			Det var møtet med den selvstendige og initiativrike presidentfruen Eleanor Roosevelt, kombinert med farens engasjement for Røde Kors i Sverige, som hadde fått Märtha til å innse at hun kunne gjøre mer enn å være hustru til en tronarving og mor til en annen. Norges beredskap hadde et skrikende behov for innsats, derfor hadde hun grunnlagt Kvinnenes Arbeidshjelp. Organisasjonen lærte opp kvinner i alt fra jordbruk, bilreparasjoner og skomakeri til morsealfabetet, luftvern og gassvern, og Märtha ville gjerne selv delta i arbeidet med å pakke hygieneartikler, sy laken og strikke varme klær.

			Nå trakk hun sokken av Haralds lille hånd og reiste seg for å gå og legge ham. Hun hadde vondt i ryggen etter å ha båret sønnen i ni måneder, men hun skjulte smerten bak et smil.

			«Jeg vil ikke sove.»

			Haralds ord overdøvet lyden fra radioen, og hun strøk ham over håret.

			«Det tenker jeg også ofte. Men man må likevel sove. Ellers orker man ikke å leke.»

			«Jeg orker å leke», insisterte han. 

			Bak dem skrudde Olav opp volumet.

			Märtha la Harald i den store sengen og dro dynen helt opp, så bare nesetippen hans var synlig. Håret var fortsatt småbarnsmykt, og hun børstet den lyse luggen til siden.

			Et annet sted i huset ropte Olav til Nikolai. Harald vred seg urolig. Hun kysset ham på pannen og kjente duften av varmt barn.

			«God natt, min skatt. Vi ses i morgen.»

			Ordene ble akkompagnert av raske skritt på grusen, og i øyekroken registrerte hun at noen løp forbi barneromsvinduet. Harald satte seg opp.

			«Hva er det, mor?»

			«Ingenting», løy hun og kastet et raskt blikk på Svea. Barnepiken forsto og trakk for gardinene.

			«Sov godt nå», sa Märtha og måtte anstrenge seg for å gå rolig ut av rommet.

		

	
		
			2. Olav

			Så snart Märtha hadde forlatt stuen, rettet Olav på skoene hun hadde kastet av seg. Hans kone var fantastisk på så mange måter, men noen militær ryddighet hadde hun aldri lært seg, det var sikkert. Skulle man være klar til kamp, måtte man ha alt på sin vante plass.

			Han lot blikket hvile på døren Märtha og Harald nettopp hadde forsvunnet ut av, og frykten stakk som en torn i brystet.

			Harald var så liten og uskyldig, bare tre år gammel, fortsatt med runde, myke føtter og klingende barnestemme. Jentene var eldre, men også fortsatt små. Astrid var åtte og Ragnhild ville snart bli ti. Og så var det Märtha. Hun utstrålte styrke og kompetanse. Høyden og elegansen, den aristokratiske, rette nesen, det intelligente blikket og de perfekte krøllene kunne nok nesten virke skremmende. Men alle som møtte henne, skjønte raskt at hun var en pratsom kvinne med mye humor og varme, og den hjertelige latteren hennes var alt annet enn tilkneppet og korrekt.

			Märtha var sterk og kompetent. At hun hadde klart å sjarmere USAs president og hans kone, holde foredrag for hundrevis av norskamerikanske kvinner og organisere Kvinnenes arbeidshjelp var bare noen eksempler på det. Men hun var også skjør. Fysisk hadde hun gjennomgått mye lidelse, og når hun glemte seg, fortapt i tanker, kunne man ane sårbarheten i øynene hennes.

			Hvordan skulle han beskytte dem?

			Han vred på seg av ubehag. Minene i norske farvann bekymret ham mer enn han hadde lyst til å vise Märtha. Norge var et lite land regnet i folketall, bare drøye tre millioner innbyggere, men regnet i areal var saken en annen. Landegrensen var lang og kystlinjen uoversiktlig. Nordmenn hadde ikke annet enn ren og skjær stahet å stå imot med hvis et større land ville angripe dem.

			Om bare regjeringen og Stortinget hadde lyttet til hans forslag om opprustning og evakueringsplaner. De burde ha bygget tilfluktsrom på Slottet og sørget for at soldatenes trening ble tilpasset dagens moderne våpen og fly. Men ingenting hadde skjedd.

			Kanskje ville det ikke ha utgjort noen forskjell. De ville uansett ikke hatt tid til å gjøre mer enn å begynne å planlegge. Krigen hadde nådd dem raskere enn fryktet.

			Stemmen i radioen hadde skiftet tonefall, og det virket som om nyhetsoppleseren hadde noe nytt å melde. Olav lente seg frem. Lyttet mens kulden spredte seg i brystet.

			Tyske tropper nærmet seg Jylland. 

			Han kom seg på beina.

			«Nikolai!» ropte han. «Hører du dette?»

			I neste øyeblikk ble vondt verre. Olav trengte ikke å skru opp volumet ytterligere for å høre det forferdelige budskapet.

			Adjutanten hans, Nikolai Østgaard, kom inn i rommet med bekymret mine og det grå håret til alle kanter.

			«Hva er det som skjer?»

			Olav gestikulerte mot radioen.

			«Hitlers soldater har gått inn i Kristiansand. De jævlene er på norsk jord.»

			Nikolai gikk nærmere mens han rettet på frisyren. Han var 18 år eldre enn Olav og hadde en gang vært læreren hans. Siden hadde han blitt værende, og nå var hans kone, den sjarmerende, finsksvenske Ragni Østgaard, Märthas hoffdame. Egentlig skulle de tiltale kronprinsen og kronprinsessen med «Deres Høyhet» eller «kronprinsen» og «kronprinsessen», henholdsvis, men de fulgte aldri denne regelen, bortsett fra i offisielle sammenhenger. Nå lyttet Nikolai med rynket panne.

			«Ubekreftede opplysninger, sier de. Tør vi håpe at dette er falske rykter?»

			Med litt besvær klarte Olav å få inn en dansk kortbølge­kanal, men de skjønte snart at den ikke kom med bedre nyheter. Tropper hadde stormet Sørlandet. Nazistene var i Norge.

			Olavs første innskytelse var å løpe til Märtha for å fortelle henne det, men hun var inne hos Harald, og han ville ikke skremme dem. Vaktene? Visste de hva som hadde skjedd? 

			Nikolai sto helt stille. Ansiktet var blekt og kjeven stram. Også han hadde en familie å beskytte. Ekteparet Østgaard hadde sitt eget hjem i Oslo, men deres yngste sønn Einar var bare ett år eldre enn Ragnhild og hadde mer eller mindre vokst opp på Skaugum.

			«Dra hjem og se til din kone, sa Olav. «Jeg varsler vaktene.»

			Han skyndte seg av gårde uten å vente på Nikolais svar.

			I den romslige gangen støtte han på Ragnhild. Datteren betraktet ham med store øyne da han skyndte seg forbi. Hun var liten av vekst, nesten mindre enn lillesøsteren, og den av døtrene som lignet mest på Märtha av utseende.

			«Hva er det, far?»

			Ordene satt fast i halsen hans. Han ville ikke lyve, men han hadde verken tid eller krefter til å stoppe opp og forklare.

			«Ikke vær redd, Ragnhild. Jeg skal bare snakke med dem her ute.»

			Stemmen var for skingrende, og den nesten ti år gamle jenta lot seg ikke lure.

			«Om hva?» insisterte hun.

			«Vi snakkes senere. Svea kan hjelpe deg hvis du trenger noe.»

			Aprilluften bet i kinnene. Skumringen hadde senket seg, men det store, hvite huset med sine to etasjer og 40 rom var godt synlig til tross for mørkleggingen. Skaugums begrensede vaktstyrke sto hutrende ved porten, men så snart de skjønte at kronprinsen ønsket å snakke med dem, sendte de frem den unge mannen som hadde kommandoen i vaktsjefens fravær. Olav forklarte hva som hadde skjedd, og de engstelige blikkene som vaktene sendte hverandre, tydet på at informasjonen var ny for dem.

			«Vent på instrukser, og finn en radio så dere kan holde dere oppdatert. Jeg vil at dere skal vekke meg og alle andre ved det minste tegn til flyalarm. Forstått?»

			Føttene var tunge på veien tilbake. Han fant Märtha på lekerommet, der hun og jentene leende prøvde å få Vimsa til å gi labb. Olav ble stående i døråpningen en stund og betrakte kona og døtrene, den mørke, alvorlige Ragnhild og den lyse Astrid med de runde, glade kinnene. Snart skulle han slå sprekker i tilværelsen deres, og han ville gi dem et øyeblikk til av velsignet uvitenhet. Men da Märtha oppdaget ham, bleknet smilet hennes, og glimtet i øynene ble erstattet av uro.

			«Far, se! Vimsa kan hilse», sa Astrid, som også hadde sett ham stå der, men ikke hadde lagt merke til sinnsstemningen hans.

			Han smilte og gjorde stemmen varm.

			«Bra, da kan hun bli med oss på fest.»

			Astrid begynte å le, men Ragnhild så vaktsomt på ham. Hun hadde ikke glemt møtet deres i korridoren.

			Märtha ga Vimsa et klapp, reiste seg og rettet på skjørtet. Selv i sokkelesten og med varme kinn så hun elegant ut. Han var en heldig mann som var gift med henne, men når hun hadde hørt hva han hadde å si, ville hun nok ønske at hun hadde valgt en svensk mann. Norge virket ikke lenger som et godt sted å være.

			«Det er snart leggetid, jenter», sa hun. «Jeg må gå og snakke med far, men dere kan leke litt til, så kommer vi og sier god natt etterpå.»

			Hun rakte ham hånden, og han tok den og strøk henne over de varme fingrene mens han førte henne inn i salongen, til sofaen der hun nettopp hadde sittet. Øynene hennes var store og redde.

			«Hvor ille er det?» spurte hun. 

			«De er på vei hit.»

			Hun klemte hånden hans.

			«Vi kommer til å klare det», sa hun. «På et eller annet vis.» 

			Han dro henne inntil seg og la armene rundt henne, kjente det myke håret mot kinnet, duften av diskré parfyme og det som bare var henne. Pusten hennes kilte mot halsen over skjortekragen.

			Hvor lenge satt de sånn? Ikke lenge nok. Hvis han hadde fått det som han ville, ville de aldri ha reist seg. Til slutt satte hun seg opp og ga ham et vemodig smil.

			«Det er vel på tide å legge jentene.» 

			Han visste at hun tenkte det samme som ham. Dette kunne være siste gang på lenge at barna sov i sine egne senger.

			Hånd i hånd gikk de mot lekerommet, og det var med ekstra milde stemmer og ekstra kjærlige hender at de fikk Ragnhild og Astrid i seng.

			Så begynte de å pakke.

		

	
		
			3. Märtha

			Märtha så opp i det hvitpussede soveromstaket. Olav hadde sagt at hun skulle prøve å få seg litt søvn. Som om hun ville få sove. Bagasjen med det aller nødvendigste sto klar i tilfelle de måtte komme seg raskt i sikkerhet. De hadde pakket latterlig lite sammenlignet med det de vanligvis hadde med seg på reise, men Olav hadde sagt at de måtte kunne bære alt selv. Det betydde ingen hele klesskift, men penger, undertøy og varme gensere.

			Sengen var stor og tom uten ham, og hun strøk hånden over hans side. Om han bare kunne lagt seg ned ved siden av henne, holdt rundt henne og sagt at det var falsk alarm. Gjentatt løftet sitt, at de skulle være sammen uansett hva som skjedde.

			For de skulle være sammen uansett hva som skjedde. Det var pilaren som alt hvilte på, det var veggene som beskyttet den dunete fugleungen fra å falle, som holdt rovfuglene ute.

			Olav hadde fylt tilværelsen hennes siden slutten av tenårene, da de møttes i den danske dronningens fødselsdagsselskap. Han hadde vært en sjenert ung mann, og det var hans stillhet som hadde fått henne til å legge merke til ham. Hun hadde lurt på hva som skjulte seg bak det sjenerte ansiktet, og jo lenger feiringen pågikk, desto mer av ham kom til syne, den morsomme Olav med det skjeve, noen ganger knapt merkbare, smilet.

			Han virket så mye mer interessant enn alle de andre unge mennene som gjorde alt de kunne for å imponere og vise seg frem, som var så ivrige etter å vise hvor vittige de var at de knapt tok seg tid til å lytte til henne.

			Olav lyttet, og når blygheten slapp taket, skjøt han inn svar og kommentarer på akkurat riktig sted. Der andre unge menn – og gamle, for den saks skyld – holdt foredrag og fortalte lange historier til et publikum som i beste fall var interessert, i verste fall kjedet seg, men forble høflig tause, førte Olav samtaler. Han viste seg ikke frem for henne, han samspilte, og hun skjønte at hun var i ferd med å forelske seg.

			Følelsene var gjensidige. De ville ha hverandre, men som så ofte kom verden i veien. Han, det selvstendige Norges første kronprins, kunne ikke bare forlove seg. Han hadde plikter å oppfylle og forventninger å leve opp til. Han skulle utdanne seg til offiser ved Krigsskolen og deretter studere ved Balliol College i Oxford, som seg hør og bør for en slektning av det britiske kongehuset. Det betydde lange år med venting.

			Det var varmt under dynen. Hva gjorde Olav nå? Gjennom vinduet hadde hun sett ham og Nikolai bevege seg mellom vaktene og bilene. Gjennom veggene hadde hun hørt ham snakke anspent med noen i telefonen. Hvor kunne de ta veien hvis de måtte flykte? Til fjellhytta i Sikkilsdalen? Til Sverige? Det spilte egentlig ingen rolle, det viktigste var at de hadde hverandre.

			Hun lyttet ut mot huset og kjempet mot impulsen til å gå inn til barna for å forsikre seg om at de hadde det bra. Barn var mer følsomme enn man trodde, de merket når noe var galt.

			Rastløs vred hun på seg og kom til å dunke borti skålen på nattbordet, så steinen i den klirret. Hun tok den opp og strøk over den glatte overflaten, slik hun hadde gjort så mange ganger før. Steinen var formet som en perfekt oval, kritthvit med en grå strek gjennom seg, og hun ble hensatt til stranden på den franske rivieraen der de hadde tilbrakt bryllupsreisen, og der Olav hadde plukket opp steinen til henne.

			De hadde omsider fått gifte seg, etter å ha møttes i skjul i årevis, delt stjålne kyss og gledet seg over alle tilstelninger der de begge var gjester, i påvente av den dagen da Olav var uteksaminert. Men selv da hadde den offisielle forlovelsen latt vente på seg. Kong Haakon ville at tidspunktet skulle være helt riktig, og at de skulle få statsministerens velsignelse. Det var ikke uten kontroverser at kronprinsen av det selvstendige Norge ville gifte seg med en representant for det landet de hadde løsrevet seg fra.

			Märtha hadde nesten gått til grunne. Olav var opplært til å bli konge – selv hadde hun lært seg å være en god hustru og mor. Hva var poenget med det hvis hun likevel aldri skulle få gifte seg? Hennes yngre søster Astrid var blitt hustru som 21-åring og mor som 22-åring. Storesøsteren Margaretha hadde giftet seg enda tidligere, rett før hun fylte 20. Märtha nærmet seg 28, og ukepressen var i ferd med å gå tom for potensielle ektefeller å sladre om.

			Først et par dager ut i 1929, nesten ti år etter at hun først hadde forelsket seg i kronprinsen, fikk hun endelig den etterlengtede telefonen til leiligheten på Blasieholmen.

			Märtha åpnet øynene. 

			Telefonen?

			Det var mørkt i rommet, og det var fortsatt tomt på Olavs side av sengen. Hun var ikke hos foreldrene i Stockholm, men på soverommet sitt på Skaugum, og hun var blitt vekket av telefonen og løpende skritt.

			Hjertet banket, og hun oppdaget at hun fortsatt klemte steinen fra den franske stranden. Klokken måtte være over to om natten.

			Nølende gikk hun fra soverommet, i retning stemmene. Men da hun kom frem, var samtalen allerede over. Olav la forsiktig på, som om telefonen kunne gå i stykker hvis han beveget seg for voldsomt. Nikolai var også der, og Olav så på dem. Ordene var rolige, nesten slitne da de kom.

			«Fortene i ytre Oslofjord har vært involvert i kamphandlinger», sa han, «og et tysk skip ble torpedert utenfor Sørlandskysten i går.»

			Märtha prøvde å forstå. Var det bra at det tyske skipet var stoppet, eller var det en katastrofe som ville føre til gjengjeldelse?

			«Hvorfor har vi ikke fått vite det før nå?» spurte Nikolai. 

			«Det er et godt spørsmål. De hevdet at de trodde vi visste.»

			«Må vi dra med en gang?» spurte Märtha. 

			Olav ristet på hodet.

			«Foreløpig er situasjonen under kontroll. Det er bedre at vi prøver å sove. Nikolai informerer dem som trenger å vite det, jeg blir med deg.»

			Snart lå han bak henne i sengen, og hun presset seg mot ham og trakk armen hans rundt seg. Varmen hans pleide alltid å berolige henne, men nå var det umulig å roe seg ned. Hun vred og vendte på seg, og selv om Olav ikke sa noe, avslørte pusten at også han var våken.

			I tankene flyktet hun, tilbake til telefonsamtalen hun nettopp hadde drømt om, operatøren som hadde varslet en langdistansesamtale fra utlandet, og gleden over å høre Olavs stemme i telefonen, helt fra Norge.

			«Far har sagt ja. Jeg kommer så snart jeg kan. Nå, Märtha, nå blir det endelig oss.»

			Den samtalen hadde gitt livet hennes en ny retning, og hun innså at samtalen Olav nettopp hadde fått, ville ha samme effekt.

			Hadde de pakket nok? Hvordan pakker man i det hele tatt til noe man knapt vet hva er? Hun hadde undervist kvinner i beredskap og hvordan de skulle forberede seg på flukt, men det var noe helt annet å undervise i det enn å måtte bruke kunnskapen til å tenke ut sin egen nødbagasje. 

			Neste gang det ringte, var klokken fem om morgenen. Igjen løp Olav for å ta telefonen. Denne gangen gikk det raskt, og han kom blek og anspent tilbake.

			«Vi må vekke barna», sa han. «Vi og myndighetene skal evakueres. Vi drar om en time.»

